SAUK gee oor; DA-advertensies binnekort te sienSkermskoot uit die video Die Demokratiese Alliansie het Vrydag gesê die SAUK het ingestem om sy verkiesingsveldtogadvertensies uit te saai. “Die DA is bly om aan te kondig dat die SAUK uiteindelik ingestem het om die party se advertensies uit te saai, nadat hulle elke truuk in die boek probeer het om die uitsending met meer as vyf dae uit te stel,” het Phumzile van Damme, woordvoerder van die DA, gesê. “Dit is ŉ belangrike oorwinning en ons hoop dit sal die openbare uitsaaier ontmoedig om opposisiepartye ooit weer te sensor.” Van Damme het gesê die party sal gevolglik sy klag by die Onafhanklike kommunikasie-owerheid van Suid-Afrika (Okosa), wat Maandag ingedien is, op ys plaas. “Ons klag word slegs tydelik op hou geplaas, dit beteken nie dit is heeltemal laat vaar nie. Indien die SAUK enigiets anders probeer om die uitsending weer te vertraag, sal ons dadelik voortgaan en die klag weer instel.” Van Damme het vroeër Vrydag die SAUK daarvan beskuldig dat hy voete sleep, ondanks onderhandelinge en ŉ beginselooreenkoms om die advertensies, waarin die party aanvoer armes ontvang beter dienste in plekke waar die DA regeer, uit te saai. Sy het gesê nadat die ooreenkoms bereik is, het die SAUK die DA laat weet dat hy nie die videolêers kan oopmaak nie. Sodra dié kwessie opgelos is, het die SAUK die party versoek om ŉ vrywaring by te voeg dat die beeldmateriaal ŉ politieke advertensie is. Sy het verduidelik die SAUK het in die verlede self die vrywaring bygevoeg en die party vermoed die openbare uitsaaier het gepoog om die opposisieparty te verhoed om ŉ voorsprong te kry voor die munisipale verkiesing op 3 Augustus. Kaizer Kganyago, woordvoerder van die SAUK, het vroeër vandeesweek gesê die DA se klag is misleidend, aangesien die uitsaaier bevestiging van partyregistrasie moet kry voor die materiaal uitgesaai kan word. Hy het gesê die betrokke inligting is Maandag ontvang, en daarom kan die materiaal binne die gebruiklike vyf dae ná ontvangs uitgesaai word. Hy was nie Vrydag beskikbaar vir verdere kommentaar nie. Die SAUK is die afgelope week sterk veroordeel deur opposisiepartye en menseregtegroepe oor ŉ besluit om nie meer gewelddadige diensleweringsbetogings uit te saai nie. Die Right2Know-veldtog het dit met apartheid-era-sensuur vergelyk.